Yèn pakênira bisa, agawea kabêcikan, sakèhing melik lilakna marang kang bênêr anduwèni, ayomana wong kang bêcik, patrapana paukuman wong kang laku dursila, dèn adil ing bêbênêran tuwin ing parentah, aja kongsi pakênira nalisir saka ing wajib pakênira, kang marga katêmpuh ing hawanapsu, sarta kagèndèng ing trêsna, apadene katindhih ing gêthing, jinjaa marang sakèhing laku kaluputan, ananging wêlasa marang kang anglakoni kaluputan, pakênira amuriha ngalang-alangi lakuning kaluputan, supaya sudaa tibaning paukuman, salasakên sakèhe kang anglakoni kadursilan, prasudinên katêmune, supaya kênaa kaukum, sarta wong cilik kang padha jênjêm, ora anduwèni kuwatir ing bab awake lan rajadarbèke.